recursal/SuperWikiNEXT-32B huggingface dataset:
Vereštšaginon piiri Permin aluepiirin kartalla.
**Vereštšaginon piiri** (ven. Вереща́гинский райо́н, *Vereštšaginski raion*) on kunnallinen itsehallintoalue Permin aluepiirissä Venäjällä. Vuonna 1924 perustetun piirin pinta-ala on 1 621 neliökilometriä. Asukkaita on 43 500 henkeä (vuonna 2009).

Vereštšaginon piiri sijaitsee Permin aluepiirin länsiosassa. Pohjoisessa se rajoittu Sivan ja Karagain, idässä Nytvan ja etelässä Otšorin piireihin sekä lännessä Udmurtiaan. Pinta-alasta noin kolmannes on metsää. Hyötykaivannaisia ovat kalkkikivi ja merkeli.

Piiriin kuuluu Vereštšaginon kaupunki sekä kuusi maalaiskuntaa: Boroduli, Nižneje Galino, Putino, Sepytš, Voznesenskoje ja Zjukaika. Hallinnollinen keskus on Vereštšagino. Asutuskeskuksia on yhteensä 169.

Asukkaista on vuoden 2002 väestönlaskennan mukaan 94,9 % venäläisiä, 2 % udmurtteja ja 1,1 % komipermjakkeja. Kaupunkiväestön osuus on 52,3 %.

Piirin kautta kulkee Iževsk ja Kirovin sekä Permin välinen rautatie. Seudulla on rautatieliikennettä palvelevia yrityksiä, trikootehdas ja elintarviketeollisuutta. Maatalous on erikoistunut maidon ja lihan tuotantoon.

Piirissä toimii maatalous- ja osuustoimintateknikumit, lasten luomistyön keskus, kolme musiikkikoulua, kulttuuri- ja vapaa-ajankeskuksia, kirjastolaitos, kotiseutumuseo ja Sepytšin kansatieteellinen museo. Paikallislehtenä ilmestyy *Zarja* ("Aamunkoitto").

Lähteet
-------

1. 1 2 3 4 5  Entsiklopedija Permi: Vereštšaginski munitsipalnyi raion *enc.permkultura.ru*. Viitattu 2.3.2010. (venäjäksi)[vanhentunut linkki]
2. 1 2  Federalnaja služba gosudarstvennoi statistiki: Tšislennost naselenija Rossijskoi Federatsii po gorodam, posjolkam gorodskogo tipa i raionam na 1 janvarja 2009 g.  2009. Moskva:  Federalnaja služba gosudarstvennoi statistiki (Rosstat).  Arkistoitu 21.10.2011. Viitattu 2.3.2010. (venäjäksi)
3. ↑  Permski regionalnyi server: Vereštšaginski munitsipalnyi raion *perm.ru*.  Arkistoitu 22.12.2008. Viitattu 2.3.2010. (venäjäksi)

Permin aluepiirin piirit ja *kaupunkipiirikunnat*
Aleksandrovsk • Barda • *Berezniki* • Berjozovka • Bolšaja Sosnova • Dobrjanka • Gainy • Gornozavodsk • Gremjatšinsk • Gubaha • Iljinski • Jelovo • Jurla • Jusva • Karagai • Kišert • Kizel • Kosa • Kotšovo • Krasnokamsk • Krasnovišersk • Kudymkar • *Kudymkar* • Kujeda • Kungur • *Kungur* • Lysva • Nytva • Ohansk • Oktjabrski • Orda • Osa • Otšor • Perm • *Perm* • Siva • Solikamsk • *Solikamsk* • Suksun • Tšaikovski • Tšastyje • Tšerdyn • Tšernuška • Tšusovoi • Uinskoje • Usolje • Vereštšagino • *Zvjozdnyi*
**Cynthia Michele Watros** (s. 2. syyskuuta 1968 Lake Orion, Michigan) on yhdysvaltalainen näyttelijä, joka tunnetaan parhaiten rooleistaan televisiosarjoissa *Lost*, *The Drew Carey Show*, *Titus* ja *Guiding Light*.

Ura
---

### Varhainen ura ja koulutus

Valmistuttuaan Lake Orion High Schoolista Watros kävi Macomb Community Collegen. Hän siirtyi Bostonin yliopistoon. Valmistumisensa jälkeen Watros muutti New Yorkiin ja sai Agnes Goochin roolin Broadway-musikaalista *Auntie Mame*. Hän esiintyi myös yhtenä Pigeon Sistersistä *The Odd Couplessa*.

### Televisioura

Watrosista tuli tunnetuksi roolista Annie Duttonina CBS:n saippuasarjassa *Guiding Light*, jossa hän näytteli vuodesta 1994 vuoteen 1998. Vuonna 1998 Watros sai Daytime Emmy -palkinnon roolistaan *Guiding Lightissa*.

Watros tunnetaan myös useista prime time -televisiorooleista.

Hän esiintyi Erin Fitzpatrickina televisiosarjassa *Titus* vuosina 2000–2002 ja sai tunnustusta komedianäyttelijänä. Kun *Titus* päättyi, Watros otti vastaan roolin Kellie Newmarkina televisiosarjassa *The Drew Carey Show* Christa Millerin sijaisena. Watros esitti roolia vuosina 2002–2004. 

Vuosina 2005–2006 Watros esiintyi ABC:n televisiosarjassa *Lost* psykologi Libby Smithinä, Oceanic Airlinesin lennon 815 takaosan selviytyjänä sarjan toisella tuotantokaudella. Libby poistui sarjasta tuotantokauden lopussa, mutta vieraili muutamaan otteeseen myöhemmissä jaksoissa muiden hahmojen näyissä ja hallusinaatioissa.

*Lostin* jälkeen vuonna 2006 Watros kuvasi pilottijakson CBS:än sarjaan nimeltä *My Ex-Life*. CBS ei kuitenkaan valinnut sarjaa esitettäväksi, kuten ei myöskään seuraavana vuonna sarjaa *The Rich Inner Life of Penelope Cloud*.

Vuosina 2013–2014 Cynthia näytteli *Video Game High School* -nettisarjan toisen ja kolmannen tuotantokauden jaksoissa.

Yksityiselämä
-------------

Watros sairasti teini-iässä idiopaattista trombosytopeenistä purppuraa eli veren autoimmuunisairautta, joka vaati vuosien kemoterapian ja pernanpoiston. Hän on todennut, ettei hänellä ollut hiuksia, ja että hän painoi vain 45 kiloa sairauden takia.

Watros on naimisissa Curtis Gillilandin kanssa ja heillä on vuonna 2001 syntyneet kaksostytöt.

Lähteet
-------

1. ↑  They got off the island: what the cast of Lost did next *The Telegraph*.  7.4.2017. Viitattu 17.5.2019. (englanniksi)
2. ↑  Kerrottu *Titus*-sarjan kolmannen tuotantokauden DVD-julkaisun haastattelussa


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Yhdysvallat
* Puola

 |

 |
*Tämä artikkeli kertoo 1893 vesille lasketusta Astraea-luokan panssariristeilijästä. Muita samannimisiä aluksia on täsmennyssivulla.*

**HMS Hermione** oli Britannian kuninkaallisen laivaston Astraea-luokan panssarikansiristeilijä. Alus palveli ensimmäisessä maailmansodassa. Alus nimettiin uudelleen vuonna 1922 TS *Warspiteksi* ja se romutettiin vuonna 1940.

Valmistus
---------

*Pääartikkeli: Astraea-luokka (risteilijä)*
Alus tilattiin Devonportin telakalta ja sen köli laskettiin joulukuussa 1891. Alus laskettiin vesille 7. marraskuuta 1893 ja se otettiin palvelukseen 14. tammikuuta 1896.

Palvelus
--------

Alus oli vuonna 1906 palveluksessa olevassa reservissä Portsmouthissa, josta se siirrettiin seuraavana vuonna huollettavaksi. Huollon jälkeen alus siirrettiin huhtikuussa täydellä miehistöllä varustettuna Kapkaupungin asemalle. Alus ajoi 14. helmikuuta 1909 matalikolle Zanzibarin edustalla, mutta alus saatiin uudelleen kelluvaksi. Se ei kärsinyt onnettomuudessa pahoja vaurioita.

Kesäkuussa 1909 alus palasi Portsmouthiin ja se liitettiin heinäkuussa Kotilaivaston 3. viirikköön. Alus ajoi 6. elokuuta matalikolle Killingholmenin edustalla Humberissa, mutta se kellui kahdeksan tuntia myöhemmin. Alus palasi palvelukseen kesäkuussa 1910 ja se varustettiin syyskuussa jälleen täydellä miehistöllä lentokoneiden kokeilemiseksi sotalaivoilla Barrowissa. Testien päätyttyä tammikuussa 1912 alus siirrettiin 4. Viirikköön.

Alus palasi huollosta palvelukseen heinäkuussa 1913 ja se siirrettiin Länsi-Atlantille vapauttamaan *HMS Melpomene*. *HMS Bristol* vapautti heinäkuussa 1914 aluksen, minkä jälkeen se poistettiin palveluksesta. Elokuussa 1914 alus siirrettiin Southamptonin vartioalukseksi, mistä tehtävästä se siirrettiin joulukuussa 1916 moottoritorpedoveneiden lippulaivaksi. Uudessa tehtävässään alus palveli aina vuoteen 1919.

Alus myytiin romutettavaksi 25. lokakuuta 1921, mutta se myytiin vuonna 1922 uudelleen Marine Societylle, joka nimesi joulukuussa 1922 aluksen TS *Warspiteksi*. Alus myytiin lopullisesti romutettavaksi syyskuussa 1940.

Lähteet
-------

* Gardiner, Robert (toim.): *Conway's All the World's Fighting Ships 1860–1905*. Lontoo, Englanti: Conway Maritime Press, 2002. ISBN 0-85177-133-5. (englanniksi)
* Gardiner, Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)

### Viitteet

1. 1 2 3 4  Conway's s. 15
Propranololi, yksi varhaisimpia beetasalpaajia.
**Verenpainelääkkeet** ovat lääkkeitä, joita käytetään verenpainetaudin eli koholla olevan verenpaineen hoitoon. 

Tällä hetkellä verenpainetaudin hoidon tavoite on alentaa verenpaine tasolle alle 140/85 mmHg. On osoitettu, että lääkkeitä käyttämällä systolisen eli yläpaineen laskeminen 10 mmHg:lla ja diastolisen eli alapaineen 5 mmHg:lla vähentää aivohalvauksia 30–40 % ja vakavia sepelvaltimotautitapahtumia 16 %, iäkkäillä ja keski-ikäisillä suhteellisesti yhtä paljon. Verenpainetaudin ensisijaishoitona ovat kuitenkin elämäntapamuutokset, kuten ruokavalion muuttaminen terveellisemmäksi, painon pudottaminen, liikunnan lisääminen ja tupakoinnin lopettaminen.

Ryhmät
------

40 mg Propral -tabletteja.
Verenpainelääkkeet jaotellaan muun muassa seuraaviin ryhmiin (alla on myös luetteloitu joitain esimerkkejä kustakin ryhmästä):

* Adrenoreseptorien toimintaan vaikuttavat lääkkeet
	+ Beetasalpaajat
		- Asebutololi
		- Atenololi
		- Beetaksololi
		- Bisoprololi
		- Metoprololi
		- Nebivololi
		- Pindololi
		- Propranololi
		- Seliprololi
		- Sotaloli
	+ Alfasalpaajat
		- Fentolamiini
		- Pratsosiini
	+ Yhdistetty beeta- ja alfasalpaus
		- Labetaloli
		- Karvediloli
	+ Muut
		- Klonidiini
		- Moksodiniini

Lasix on eräs furosemidin myyntinimistä.
* Diureetit
	+ Hydroklooritiatsidi
	+ Indapamidi
	+ Furosemidi
	+ Spironolaktoni

* Kalsiumkanavan salpaajat
	+ Amlodipiini
	+ Felodipiini
	+ Isradipiini
	+ Nisoldipiini
	+ Nilvadipiini
	+ Lerkanidipiini

* ACE-estäjät
	+ Enalapriili
	+ Lisinopriili
	+ Perindopriili
	+ Kinapriili
	+ Ramipriili

* Angiotensiinireseptorin salpaajat eli ATR-salpaajat
	+ Eprosartaani
	+ Irbesartaani
	+ Kandesartaani
	+ Losartaani
	+ Olmesartaani
	+ Telmisartaani
	+ Valsartaani

Lähteet
-------

1. ↑  Kohonnut verenpaine *Käypä hoito -suositus*.  26.9.2005. Duodecim.  Arkistoitu 13.2.2006. Viitattu 25.11.2008.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Verenpainelääke**.
* Verenpainelääkkeet - Terveyskirjasto.fi
* Silja Majahalme: Verenpainelääkkeet, 16.6.2014 (Arkistoitu – Internet Archive)
Yhdistyksen ensimmäinen mielenosoitus Trefechanin sillalla Aberystwythissä vuonna 1963.
Yhdistyksen mielenosoittaja laskee englanninkielisiä tienviittoja Walesin asioista vastaavan ministeriön portaille Cardiffissa vuonna 1972.
**Cymdeithas yr Iaith Gymraeg** (engl. *Welsh Language Society*, ’kymrin kielen seura’) on walesiläinen kymrin kielen asemaa edistämään pyrkivä yhdistys.

Cymdeithas yr Iaith Gymraeg perustettiin vuonna 1962 Etelä-Walesin Pontarddulaisissa Plaid Cymru -puolueen kesäkoulussa. Perustamista innoitti osittain Saunders Lewisin BBC Wales -radiokanavalla saman vuoden heinäkuussa pitämä luento nimeltä *Tynged yr iaith* (’kielen kohtalo’). Lewis oli kehottanut kuulijoita "tekemään mahdottomaksi sen, että paikallis- tai keskuhallinnollisia asioita voisi hoitaa ilman kymrin kieltä." Yhdistys järjesti ensimmäisen mielenosoituksensa Aberystwythissä helmikuussa 1963: se yritti saada paikalliset viranomaiset antamaan asiakirjoja kymriksi. Mielenosoittajat kiinnittivät rakennuksiin julisteita ja pysäyttivät liikenteen Trefechan-sillalla. Tavoitteena oli tulla pidätetyksi ja vaatia oikeudenkäyntiä kymriksi. Yhdistyksen jäsenet vaativat kymriä käytettävän myös postilaitoksessa, ajokorteissa, syntymätodistuksissa ja tienviitoissa.

Yhdistys on aktivismissaan suosinut suoraa toimintaa, mikä on johtanut useisiin oikeusjuttuihin ja vankilatuomioihin.

Yhdistys laskee toiminnallaan saavuttamiinsa muutoksiin kaksikieliset tienviitat, kymrinkielisen televisiokanava S4C:n perustamisen, vuoden 1993 kymrin kielilain, vuoden 2011 kieliasetuksen ja kymrinkielisen korkeakouluopetuksen edistämisen.

Yhdistyksen puheenjohtajan vuodesta 2020 lähtien on toiminut Mabli Siriol.

Lähteet
-------

1. ↑  Booth, Hannah: Dr Tedi Millward, at the first Welsh language protest, Aberystwyth, 2 February 1963 *The Guardian*.  30.10.2015.  Arkistoitu 1.6.2022. Viitattu 1.6.2022. (englanniksi)
2. ↑  Phillips, Dylan: "The History of the Welsh Language Society"; Jenkins, Geraint H.; Williams, Mari A. (toim.): *‘Let’s Do Our Best for the Ancient Tongue’ – The Welsh Language in the Twentieth Century*, s. 463–490. Cardiff: University of Wales Press, 2000. ISBN 0-7083-1658-1.
3. ↑  Davies, John: *A History of Wales*. Penguin Books, 1994. ISBN 9780140145816.
4. ↑  Amdanom Cymdeithas yr Iaith Gymraeg.  Arkistoitu 27.1.2022. Viitattu 1.6.2022. (kymriksi)
5. ↑  Mabli Siriol yw cadeirydd newydd Cymdeithas yr Iaith *golwg360*.  Arkistoitu 1.6.2022. Viitattu 1.6.2022. (kymriksi)

Aiheesta muualla
----------------

* Yhdistyksen verkkosivusto (kymriksi)
**Verenahof** (myös *Büttenharter Hof* tai *Verenahöfe*) oli Saksan eksklaavi Sveitsissä. Pinta-alaa eksklaavilla oli 43 hehtaaria. Hallinnollisesti eksklaavi oli osa saksalaista Wiechs am Randenin kuntaa (nykyisin osa Tengenin kaupunkia), ja sen erotti Wiechs am Randenista 200–300 metriä leveä kaistale Sveitsiä.

Verenahofista tuli vuonna 1806 Badenin eksklaavi Schaffhausenin kantonin sisälle. Sveitsi yritti vuosina 1815 ja 1839 saada ilman tulosta Verenahofia itselleen.

4. lokakuuta 1967 Verenahofista tuli osa Sveitsiä. Tuolloin alueella oli vain kolme kotia ja alle tusina asukasta. Nykyisin Verenahof kuuluu sveitsiläiseen Büttenhardtin kuntaan.

Katso myös
----------

* Büsingen am Hochrhein

Lähteet
-------

1. 1 2  Verenahof in der CH gelegen, Exklave des Kingdom of Marduk king-marduk.de. Viitattu 26.10.2008. (saksaksi)
2. 1 2  Verenahof home.pages.at/maxifant.  Arkistoitu 30.12.2006. Viitattu 26.10.2008. (saksaksi)

Aiheesta muualla
----------------

* Kuvia ja karttoja Verenahofista (Arkistoitu – Internet Archive) (englanniksi)
**Blade of the Immortal** (jap. 無限の住人, *Mugen no Jūnin*) on japanilaisen Hiroaki Samuran vuosina 1994–2012 julkaistu toimintapainotteinen manga-sarjakuva. Se on voittanut lukuisia palkintoja, joista merkittävin on kenties Eisner-palkinto parhaasta ulkomaisen sarjakuvan yhdysvaltalaisjulkaisusta vuodelta 2000.

Sarjakuvan tapahtumat sijoittuvat Tokugawa-kauden Japaniin, tarkemmin sanottuna 1780-luvulle. Sarjakuvan päähenkilö on Manji, joka on liki kuolematon soturi. Hänen naispuolinen toverinsa on Rin Asano. Muita keskeisiä hahmoja ovat Kagehisa Anotsu ja Taito Magatsu.

*Blade of the Immortal* ilmestyi englanniksi Dark Horse Comicsin kustantamana. Lehtiversioista koottuja albumeita ilmestyy yhteensä 31 kappaletta.

Takashi Miike ohjasi vuonna 2017 mangaan perustuvan elokuvan. Pääosaa esitti elokuvassa Takuya Kimura. Loppuvuonna 2019 ensi-iltansa sai mangaan perustuva animesarja.

Albumeita
---------

1. *Blood of a Thousand*
2. *Cry of the Worm*
3. *Dreamsong*
4. *On Silent Wings*
5. *On Silent Wings II*
6. *Dark Shadows*
7. *Heart of Darkness*
8. *The Gathering*
9. *The Gathering II*
10. *Secrets*
11. *Beasts*
12. *Fall Frost*
13. *Mirror of the Soul*
14. *Last Blood*
15. *Trickster*
16. *Shortcut*
17. *On the Perfection of Anatomy*
18. *The Sparrow Net*
19. *Badger Hole*
20. *Demon Lair*
21. *Demon Lair II*
22. *Footsteps*
23. *Scarlet Swords*
24. *Massacre*
25. *Snowfall at Dawn*
26. *Blizzard*
27. *Mist on the Spider's Web*
28. *Raining Chaos*
29. *Beyond Good and Evil*
30. *Vigilance*
31. *Final Curtain*

Lähteet
-------

1. ↑
2. ↑
3. ↑

Aiheesta muualla
----------------

* *Blade of the Immortal*   Anime News Networkissa (englanniksi)
* *Blade of the Immortal* Internet Movie Databasessa. (englanniksi)
**Crypt of Civilization** on Yhdysvalloissa, Atlantan lähellä sijaitsevassa Oglethorpe Universityssä sijaitseva ilmatiivis kammio, joka toimii suurena aikakapselina. Se suljettiin 25. toukokuuta 1940, ja on tarkoitus avata vuonna 8113, 6177 vuoden kuluttua sen sulkemisesta. Tämä aikamäärä johtuu siitä, että muinaisen Egyptin ajanlasku alkoi todennäköisesti vuodesta 4241 eaa. (josta oli kulunut 6177 vuotta laskentavuonna 1936). Idean kammiosta esitti Thornwell Jacobs vuonna 1936. Inspiraationsa hän oli omien sanojensa mukaan saanut Egyptin hautautuneista pyramideistä.

Kammio sisältää useita 1930-luvun tyypillisiä käyttöesineitä, tärkeitä kirjallisia teoksia (mm. Raamattu, Koraani ja Ilias), mikrofilmejä sekä fonografi- ja muita äänitteitä. Kammiossa ei ole arvoesineitä "haudanryöstämisen" ehkäisemiseksi.

Sulkemisensa jälkeen kammio tuli uudelleen julkisuuteen vuosipäivinänsä, mutta oli jo 1970-luvulla käytännössä unohdettu. Kuitenkin yliopiston uusi opiskelija Paul Hudson "löysi" sen uudelleen vuonna 1970 tutkiessaan kellarikerroksia. Yliopisto juhlisti kammion sulkemisen 50-vuotispäivää vuonna 1990. Kätkö tuli jälleen uutisotsikoihin vuonna 2000, koska oli "selvinnyt ensimmäisestä vuosituhannen vaihteestaan".

Lähteet
-------

* History of the Crypt - Oglethrope University (Arkistoitu – Internet Archive)
* Inventory of the Crypt - Oglethrope University (Arkistoitu – Internet Archive)
* Time Capsule Secrets - Oglethrope University (Arkistoitu – Internet Archive)
*Tämä artikkeli käsittelee termiä musiikissa. Filosofisena käsitteenä katso Modaliteetti.*
**Modaalisuus** (lat. *modus* = 'tapa, laatu, standardi', moodi = järjestelmän perustaksi soveltuva) viittaa länsimaisen musiikin yhteydessä keskiajalla syntyneeseen asteikkojärjestelmään, jossa diatonisen asteikon sävel voi muodostaa perussävelen asteikolle, jolla on sille ominainen intervallirakenne. Moodit ovat kiinteitä, pysyviä säveltasorakenteita tai pysyviä rytmikuvioita. Moodeja sanotaan myös kirkkosävellajeiksi.

Moodijärjestelmään perustuvat monien kulttuurien sävel- ja rytmijärjestelmät, ja länsimaisten säveltäjien kiinnostusta ovat herättäneet Intian, Japanin, Balin, Indonesian ja arabialaisten sekä monien Afrikan kulttuurien järjestelmät. Moodijärjestelmää ovat soveltaneet muun muassa Béla Bartók, Igor Stravinsky ja Olivier Messiaen. Sibelius käytti arkaisoivaa modaalista ilmaisua uransa alkuvaiheen kuorolauluissa, mutta orkesteriteoksissa modaalisia piirteitä on tuotannon kaikissa vaiheissa.

Katso myös
----------

* Kirkkosävellajit
* Modaalinen jazz

Lähteet
-------

1. 1 2  Modaalisuus Siba.fi.  Arkistoitu 27.1.2007. Viitattu 30.7.2009.
2. ↑  Matti Hyökki, Hiilestä timantiksi, väitöstyön kirjallinen osa s. 11, 190, 193, 196, 197, viitattu 30.7.2009

Aiheesta muualla
----------------

* Kuvia tai muita tiedostoja aiheesta **Modaalisuus** Wikimedia Commonsissa
**Lesley Naa Norle Lokko** (s. 1964 Dundee, Skotlanti) on ghanalaisskotlantilainen arkkitehti ja kirjailija.

Ura
---

Ghanalaisen isän ja skottilaisen äidin tytär Lesley Lokko varttui Ghanassa ja muutti 17-vuotiaana Englantiin opiskelemaan sisäoppilaitoksessa. Ennen suuntautumistaan arkkitehtuuriin Lokko opiskeli kieliä Oxfordissa sekä sosiologiaa ja lakia Yhdysvalloissa. Lokko valmistui arkkitehdiksi 1992. Hän aloitti arkkitehdin uransa Etelä-Afrikassa 1992–1994. Sittemmin hän on toiminut arkkitehtuurin opettajana Yhdysvalloissa, Britanniassa ja Etelä-Afrikassa. Lokko on Accrassa sijaitsevan African Futures Instituten (AFI) perustaja.

Lokko on kirjoittanut useita menestysromaaneja. Hänen esikoisteoksensa on *Sundowners* (2004).

Lähteet
-------

1. 1 2  Lokko, Lesley 1964- *Encyclopedia.com*. Viitattu 5.3.2023. (englanniksi)
2. 1 2  Lesley Lokko *Theconversation.com*. Viitattu 5.3.2023. (englanniksi)
3. ↑  Kean, Danuta: Lesley Lokko: 'Don't ask me about 'black culture', I don't know what it is' *Independent.co.uk*. Viitattu 5.3.2023. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Lesley Lokko 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Italia
* Israel
* Yhdysvallat
* Tšekki
* Alankomaat
* Puola

 |
|  |
| Muut | 
* Europeana
* IdRef

 |

 |
**Anu Kristiina Maja** (o.s. Voutilainen, s. 5. kesäkuuta 1952 Tampere) on suomalainen lavastaja. Hän työskenteli Ylessä lavastajana 1976–2016, josta lavastussuunnittelun päällikkönä 1998–2014. Koulutuksena hänellä on Taideteollisen korkeakoulun lavastustaiteen loppututkinto.

Yleisradion 40 vuoden aikana hän muun muassa vieraili Helsingin kaupunginteatterissa ja lavasti myös elokuvia – kuten *Kaivon*. Hän on opettanut paljon, muun muassa lavastuksen professorina taideteollisessa korkeakoulussa. Anu Maja on työskennellyt eniten Timo Bergholmin ja Matti Ijäksen kanssa. Hän kertoo, että heitä yhdistää vahva ja tyylitelty maailmankuva. Ijäkselle Maja lavasti esimerkiksi televisiotuotannot *Painija* (1985) ja *Siriuksen vieraat* (1987) ja elokuvan *Pilkkuja ja pikkuhousuja*. Bergholmin kanssa syntyivät muun muassa *Pohjalla* (1981), *Kuutamoprinssi* (1985) ja *Dunckerin kersantti* (1988).

Maja piti vuonna 2018 näyttelyn jossa hän esitteli lavastustuotantoaan tekemillään originaaliluonnoksilla, lavastussuunnitelmilla, pienoismalleilla, studiolavastus- ja tuotantovalokuvien avulla Kavi-galleriassa.

Lähteet
-------

1. ↑  Seppälä, Riitta & Tainio, Ilona (toim.): *Suomen teatterit ja teatterintekijät 1993*, s. 282–283. Helsinki: Tammi, 1993. ISBN 951-31-0236-X.
2. ↑  Kerttuvali: Anu Maja – ammattina lavastaja. Näyttely Kavissa 12.9. alkaen *Museoparkki*.  3.9.2018. Viitattu 8.3.2023.
3. ↑  Römpötti, Harri: Lavastaja Anu Maja puhuu studiosta kuin maalari kankaasta: "Se on mystinen tyhjä tila. Kun lavastukseen sytyttää valot, astuu toiseen aikaan ja paikkaan" *Helsingin Sanomat*.  18.9.2018. Viitattu 8.3.2023.

Aiheesta muualla
----------------

* Anu Maja Elonetissä.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ritva
* Elonet

 |

 |
**Blackout** on Kanadassa ja Yhdysvalloissa käytettävä termi, jolla viitataan tilanteeseen jossa urheilutapahtuman televisiolähetys perutaan sen takia, ettei tapahtumalla ole tarpeeksi katsojia paikan päällä.

Blackoutit eri sarjoissa
------------------------

### NFL

NFL:ssä lähes jokainen ottelu televisioidaan paikallistelevisioissa ja tämän takia useat fanit katsovat ottelun mieluummin ilmaiseksi televisiosta kuin maksaen stadionilla. NFL:n nykyisten (2010) sääntöjen mukaan ottelu tulee myydä loppuun vähintään 72 tuntia ennen sen alkamista tai ottelun televisiolähetys perutaan. Kauden 2009–2010 aikana runkosarjan otteluista 22 (8,6 %) jätettiin näyttämättä televisiossa. Eniten näyttämättömiä kotiotteluita oli Jacksonville Jaguarsilla ja Oakland Raidersilla, joiden kahdeksasta kotiottelusta vain seitsemän näytettiin televisiossa.

### NBA

NBA:ssa paikallisilla televisiokanavilla on oikeus sulkea kansallisten televisiokanavien lähetykset kotijoukkueen alueella, mikäli kanava näyttää itse ottelun.

Lähteet
-------

1. ↑  More stadium blues: NFL TV blackouts loom in several cities *USA Today*.  7.9.2010. Viitattu 5.10.2010. (englanniksi)
2. ↑  What blackouts will I be subject to? *NBA.com*. Viitattu 5.10.2010. (englanniksi)
9 GHz SART-tutkamajakka.
**SART** (engl. *search and rescue transponder*) on maailmanlaajuisen hätä- ja turvallisuusradiojärjestelmän yksi osa, meripelastuksessa käytettävä hätämajakka, joka käynnistyy pelastusveneessä heti kun sitä lähestyy alus, lentokone, helikopteri tai muu, jolla on tutka.

Se käynnistyy lähestyvän tutkan pulssista toimien toisiotutkavastaajana ja lähettää vastaussignaalin, jonka tarkoitus on auttaa pelastajaa pelastettavan löytämisessä. Vastaussignaali lähtee samalla kantoaallon taajuudella, jolla tutkakin on. Lisäksi vastaussignaali on pitkäkestoinen ja pulssitettu, joten lähestyvän pelastajan tutkan näytölle syntyy siitä selvä kahdentoista kaikumerkin jono, joka muuttuu lähemmäksi tultaessa kaariksi ja lopulta renkaiksi. Laitteessa on, tyypistä riippuen, myös valo- ja äänimerkki, joiden ansiosta pelastusveneessä olijat huomaavat, että apu on tulossa. SART on yleensä pelastusveneessä valmiina tai laivan käytävällä varustettuna käyttöohjeella ja selvällä SART-merkillä.

Jos merenkulkututka on laajakaistatutka (*broadband radar*, BB-tutka) sen jatkuva-aaltoinen ja hyvin pienitehoinen lähete ei käynnistä aktivoitua SART-hätämajakkaa. Myöskään merenkulkuun käytetty S-alueen 10 cm:n eli 3 GHz:n aallonpituus ei käynnistä SART majakkaa. Siksi meripelastusaluksella on oltava tähän tarkoitukseen (myös) normaali X-alueen 3 cm:n eli 9 GHz:n pulssitutka.

AIS-SART
--------

AIS-SART hätälähetin.
SART voi olla myös uudempi AIS-SART, (Automatic Identification System - Search And Rescue Transponder), joka sisältää tavallisen SART laitteen lisäksi myös AIS-järjestelmän mukaiset VHF lähettimen ja GPS paikantimen. AIS-SART lähettää, joko aktivoituna tai automaattisesti aktivoituneena, pelastusveneen tiedot VHF kanavalla 2087 tai 2088, jotka siten näkyvät kaikkien lähistöllä olevien alusten ja Alusliikennepalvelun AIS-laitteiden näytöissä. Tiedoissa on laitteelle ohjelmoitu tunnusnumero, tosiaikainen sijainti ja liiketiedot ym. Lähete näkyy 1 m:n korkeudelta lähetttynä ja 15 m:n korkeudelta vastaanotettuna ainakin 5 merimailia (nm) ja korkealla lentävässä lentokoneessa satoja nm:ja.

Lähteet
-------

1. 1 2
2. 1 2   (Arkistoitu – Internet Archive)
3. ↑  Aeromarine SRT: AIS-Search and Rescue Transmitters (AIS-SARTs) *Radio Survey Blog : SART*. Smart Radio Tech d.o.o.. Viitattu 21.6.2023. en
4. ↑  Pros Marine: What is Radar SART and AIS SART  2017. Pros Marine Zhangjiagang Co.Ltd. Viitattu 21.6.2023. en
**Anu-Maija Saarela** (s. 29. joulukuuta 1958 Multia) on suomalainen juristi ja diplomaatti. Hän toimi Suomen suurlähettiläänä Nikosiassa Kyproksella 2012–2016 ja Tel Avivissa Israelissa 2016–2018. Vuodesta 2019 Saarela on työskennellyt ulkoministeriön oikeuspalvelun apulaisosastopäällikön tehtävässä. Maaliskuussa 2023 hänet nimitettiin suurlähettilääksi Bagdadiin syyskuusta 2023 alkaen.

Saarela on koulutukseltaan oikeustieteen kandidaatti ja ekonomi. Hän aloitti ulkoministeriön palveluksessa vuonna 1987. Saarela on toiminut ministeriössä poliittisella, kauppapoliittisella, hallinnollisella ja oikeudellisella osastolla. Vuosina 2009–2012 hän toimi ministeriön kansainvälisen oikeuden yksikön päällikkönä. Saarela on työskennellyt Suomen edustustoissa myös Berliinissä, Tokiossa, Tukholmassa, Washingtonissa ja Lagosissa.

Lähteet
-------

1. ↑  Laurila, Petri – Salo, Mikko (toim.): *Suomen lakimiehet – Finlands jurister 2003*, s. 972. Suomen Lakimiesliiton kirjasarja, 118. Helsinki: Talentum, 2003. ISSN 0585-9530. ISBN 952-14-0637-2.
2. 1 2 3  Suurlähettiläät Ankaraan, Bagdadiin, Berliiniin, Méxicoon, Roomaan ja Wieniin  23.3.2023. Suomen ulkoministeriö. Viitattu 21.7.2023.
3. ↑  Anu Saarela aloitti Tel Avivin edustuston päällikkönä. Ulkoasiainministeriö 1.9.2016. Viitattu 19.3.2017
**Modaalinen jazz** on jazztyylisuuntaus, jossa improvisoinnin pohjana käytetään vapaan improvisoinnin ja sointujen sijasta sävelasteikkoja. Modaalisuus tarkoittaa sävelasteikkoa, joka alkaa mistä tahansa valkoisesta koskettimesta ja etenee siitä valkoisten koskettimien kautta oktaavin ylöspäin (vertaa kirkkosävellaji). Modaalinen jazz syntyi Yhdysvalloissa 1950-luvulla. Miles Davis alkoi tosissaan kirjoittaa modaalisessa muodossa levyllä *Milestones* (1958), mutta *Kind of Blue* vuodelta 1959 on siitä tunnetuin esimerkki. John Coltrane oli kehittämässä uutta tyyliä Davisin kanssa ja hänen levynsä *Giant Steps* (1960) syntyi samoihin aikoihin *Kind of Blue* -sessioiden kanssa. Coltranen myöhempi albumi *My Favorite Things* (1960) oli yksi kaupallisesti menestyneimpiä modaalisen jazzin levytyksiä. Muita modaalisen jazzin vaikuttajia olivat Bill Evans sekä Wayne Shorter, Herbie Hancock ja Thelonious Monk.

Tyylisuunnan syntyyn vaikuttanut teoreetikko oli George Russell, jolta Davis ja Coltrane ammensivat ajatuksia.

Lähteet
-------

1. ↑  Uusitorppa, Harri: Teoreetikko vaikutti myös pohjoismaiseen jazziin.  *Helsingin Sanomat*, 30.7.2009, s. B5.

Kirjallisuutta
--------------

* Liukko, Vesa: Modaalisen jazzin tulo Suomeen (Arkistoitu – Internet Archive). Väitöskirja. Tampereen yliopisto, 2012. (PDF)
* Russell, George: *The Lydian Chromatic Concept of Tonal Organization*. Concept Publishing Company, 1959.
**Anu Ubaud** on suomalainen journalisti ja viestintäalan yrittäjä.

Elämä
-----

Ubaud valmistui yhteiskuntatieteiden maisteriksi Tampereen yliopistosta vuonna 2010. Vuosina 2009–2016 hän toimi Sanoma-konsernissa eri tehtävissä, muun muassa *Cosmopolitanin*, *Me Naisten* ja *Meidän perheen* toimituksissa. Ubaud toimi projektijohtajana viestintäyritys Erassa vuosina 2016–2017.

Ubaud toimitti tekstit vuonna 2017 ilmestyneeseen teokseen *Suuria unelmia*.

Joulukuussa 2017 Ubaud siirtyi *Helsingin Sanomiin* toimituspäälliköksi.

*Helsingin Sanomien* toimituksen uudistuessa syyskuussa 2019 Ubaud nousi lehden toiseksi päätoimittajaksi. Hänen vastuualueenaan olivat lehden hyvinvointi-, tiede-, feature- ja kulttuuritoimitukset sekä Nyt-liite ja Lasten uutiset. Vuonna 2022 Ubaud siirtyi *Helsingin Sanomista* perustamaan vastuullisuuteen ja brändiviestintään keskittyvää startupia.

Näkemyksiä
----------

Vuoden 2019 lokakuussa *Journalisti*-lehden haastattelussa aloitettuaan päätoimittajana Ubaud kertoi, että Helsingin Sanomissa ollaan tarkkana ettei tehdä sisältömarkkinointiyhteistyötä Kiinan kansantasavallan kanssa. Syyskuussa 2020 Ubaudin kirjoittamassa Helsingin Sanomien pääkirjoituksessa Ubaudin mielestä Kiinalle on vaikea olla vihainen, sillä se on asettanut hiilineutraaliuden ilmastotavoitteekseen vuoteen 2060.

Yksityiselämä
-------------

Ubaud on kolmen lapsen äiti.

Lähteet
-------

1. 1 2  Suolen toiminta kiinnostaa lukijoita enemmän kuin politiikka, Anu Ubaud - Journalisti *www.journalisti.fi*.  Arkistoitu 23.10.2020. Viitattu 25.9.2020.
2. 1 2 3  LinkedIn, Anu Ubau *fi.linkedin.com*. Viitattu 25.9.2020.
3. 1 2 3  HS:n toinen päätoimittaja Anu Ubaud: Toimittajan tehtävä on lisätä ymmärrystä *Helsingin Sanomat*.  5.9.2019. Viitattu 25.9.2020.
4. ↑  Suuria Unelmia *Be My Cozy*. Viitattu 25.9.2020. (englanniksi)
5. ↑  Anu Ubaud Helsingin Sanomien toiseksi päätoimittajaksi *Sanoma Media Finland*.  Arkistoitu 20.10.2020. Viitattu 25.9.2020.
6. ↑  Helsingin Sanomat | HS:n päätoimittaja Anu Ubaud siirtyy osakkaaksi viestintäalan startupiin *Helsingin Sanomat*.  2.5.2022. Viitattu 20.11.2022.
7. ↑   (Arkistoitu – Internet Archive)
8. ↑

Aiheesta muualla
----------------

* Anu Ubaud Twitterissä
**Johan Nordahl Brun** (21. maaliskuuta 1745 Byneset, Trondheim, Norja – 26. heinäkuuta 1816 Bergen, Norja) oli norjalainen virsirunoilija, runoilija, kirjailija ja teologi. Brun palveli Bergenin piispana vuodesta 1804. 

Brun suoritti 1767 Kööpenhaminassa teologisen virkatutkinnon ja toimi sen jälkeen jonkin aikaa opettajana kotiseudulla.

Brunia on pidetty teologina puhdasoppisena ja fundamentalistina. Hän on edustettuna Norjan kirkon virsikirjassa, Norsk Psalmebog for kirke og hjem (2013), jossa on neljä hänen virttään. Yhtään niistä ei ole käännetty suomeksi. 

Brun kirjoitti laulun *Udsigter fra Ulriken*, josta käytetään eri nimiä: *Jeg tog min nystemte Cithar*, *Bergenssangen* tai *Bergensiana*. Yleensä siitä käytetään nimeä *Nystemten*. Ajan myötä siitä on tullut Bergenin tunnuslaulu, ja sitä lauletaan juhlatilaisuuksissa. Brunin toinen tunnettu teksti on mahtipontinen *For Norge, Kiempers Fødeland*.

Brunin pojanpojanpoika on teologi Lyder Brun. Hänen tyttärenpoikansa on Nordahl Rolfsen.

Lähteet
-------

1. 1 2 3 4  Liv Bliksrud: Johan Nordal Brun, Norsk biografisk leksikon 4.2.2015, viitattu 25.2.2018 (norjaksi)
2. 1 2  Morten Moi: Johan Nordahl Brun, Store norske leksikon 15.4.2016, viitattu 25.2.2018 (norjaksi)
3. ↑  Lyder Brun, Nbl, viitattu 25.2.2018
4. ↑  Egil Børre Johnsen: Nordahl Rolfsen, Norsk biografisk leksikon 13.2.2009, viitattu 10.2.2018 (norjaksi)

Aiheesta muualla
----------------

* Lisää luettavaa aiheesta **Johan Nordahl Brun** on Wikiaineistossa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Yhdysvallat
* Ruotsi
* Alankomaat

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* Europeana
* IdRef

 |

 |
**Joël Karekezi** (s. 1985 Gisenyi, Länsi-Ruanda, Ruanda) on ruandalainen käsikirjoittaja, elokuvaohjaaja ja -tuottaja.

Karekezi syntyi ja vietti varhaislapsuutensa Ruandassa. Hän koki Ruandan kansanmurhan, jonka aikana hänen isänsä menehtyi. Hän onnistui siskonsa kanssa pääsemään pakolaisena Gomaan, Kongoon. Myöhemmin, hän opiskeli kolme vuotta biologiaa, kemiaa ja kasvatustiedettä Kigalin kasvatustieteellisessä korkeakoulussa. Käsitelläkseen ja ulkoistaakseen traumaattisia kokemuksiaan hän tutustui elokuvaohjaukseen kanadalaisessa verkkopohjaisessa Cinecours-elokuvakoulussa, josta valmistui 2008. Lisäksi hän on opiskellut käsikirjoittamista Maisha Film Labissa Ugandassa.

Hän voitti toisella ohjaamallaan pitkällä elokuvalla, antimilitaristisella *The Mercy of the Jungle*lla (2018) afrikkalaiseen elokuvaan keskittyvien FESPACO:n elokuvajuhlien pääpalkinnon Yennengan kultaisen oriin (2019). Elokuvan pohjoismainen ensi-ilta oli tammikuussa 2019 Göteborgin elokuvajuhlilla. The Mercy of the Jungle -elokuva ajoittuu Kongon toisen sodan aikaan. Kaksi nuorta sotilasta, kersantti ja sotamies, joutuu erilleen yksiköstään. Eksyneiden on selvittävä viidakon läpi.

Filmografia
-----------

Karekezi on käsikirjoittanut ja ohjannut kolme ensimmäistä elokuvaansa. Hän on lisäksi tuottanut molemmat pitkät elokuvansa. 

* *The Pardon* (lyhytelokuva, 2009)
* *Imbabazi: The Pardon* (2013)
* *The Mercy of the Jungle* (2018)

Lähteet
-------

1. 1 2  RFF 2013 : Joel Karekezi parle de la situation du cinéma rwandais Courrier blogs, courrierinternational.com. Viitattu 3.3.2019. (ranskaksi)
2. 1 2 3  Arkistoitu kopio Göteborgin elokuvajuhlat, goteborgfilmfestival.se.  Arkistoitu 6.3.2019. Viitattu 3.3.2019. (englanniksi)
3. ↑  Aurore Engelen: Toronto 2018 Discovery: Joël Karekezi, Director. "The jungle, the film's real character, questions the absurdity of war"  14.9.2018. cineuropa.org. Viitattu 3.3.2019. (englanniksi)
4. ↑  Cinéma : l'Étalon d'Or de Yennenga du Fespaco décerné à "The mercy of the jungle"  2.3.2019. France 24, france24.com. Viitattu 3.3.2019. (ranskaksi)
5. ↑  FESPACO 2019 : The Mercy of the Jungle de Joel Karekezi du Rwanda remporte l’Or  2.3.2019. FESPACO, fespaco.bf.  Arkistoitu 6.3.2019. Viitattu 3.3.2019. (ranskaksi)

Aiheesta muualla
----------------

* Joel Karekezi (englanniksi) (neonrouge.com)
* *The Mercy Of The Jungle* -elokuvan (2018) traileri (tekstitys (englanniksi)) (youtube.com)
* About Joel Karekezi (englanniksi) (facebook.com)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Joel Karekezi
**Euroopan kirkkojen konferenssi** (engl. *Conference of European Churches*) on protestanttisten kirkkojen yhteiselin. Se perustettiin vuonna 1959 lisäämään suvaitsevaisuutta toisen maailmansodan rikkomaan Eurooppaan. Sen ensimmäiseen yleiskokoukseen Tanskan Nyborgissa 1959 osallistui yli 40 kirkkoa.

Konferenssin toiminta nykyään
-----------------------------

Konferenssin viimeisin, 15. yleiskokous järjestettiin vuonna 2018 Serbian Novi Sadissa. Tällöin jäseniä viiden vuoden välein pidettävässä kokouksessa oli jo 114. Nykyään konferenssi pyrkii edistämään kirkkojen yhteyttä, rauhaa ja ihmisoikeuksia Euroopassa. Konferenssin pääkonttorit sijaitsevat Brysselissä ja Strasbourgissa.

Roomalaiskatolinen kirkko
-------------------------

Roomalaiskatolinen kirkko on jäsenmäärältään suurin ja täten vaikutusvaltaisin kristillinen kirkkokunta. Suuren päättäjän puuttuessa konferenssilla saattaa olla vaikeuksia joidenkin päätösten tekemisessä. Onneksi roomalaiskatolisuudella on kuitenkin suhteellisen läheiset välit konferenssiin sen jäsenen, Euroopan katolisten piispainkokousten neuvoston kautta.

Suomen kirkot
-------------

Suomen evankelis-luterilainen ja ortodoksinen kirkko olivat osallisina viimeisessä yleiskokouksessa ja ovat konferenssin vakituisia jäseniä. Lisäksi Suomen Ekumeeninen Neuvosto toimii tarkkailijajäsenenä.

Lähteet
-------

1. 1 2  History: CEC *ceceurope.org*. Viitattu 17.12.2018. (englanniksi)
2. 1 2 3 4  Kansainväliset kirkkoliitot *sakasti.evl.fi*. Viitattu 17.12.2018. [vanhentunut linkki]
3. ↑  Contact us *CEC*. Viitattu 18.12.2018. (englanniksi)
**Serafina Wuolijoki** (o.s. **Lagervik**, 29. kesäkuuta 1851 Kärkölä – 26. huhtikuuta 1939 Helsinki) oli suomalainen ratsutilan emäntä. Wuolijoki emännöi hauholaista Wuolijoen rusthollia vuosina 1872–1911.

Serafina Wuolijoen isä oli Kärkölän kirkkoväärti ja hänen äitinsä kuului hollantilaiseen Pihlflyktin sukuun. Serafina Wuolijoki avioitui hauholaisen Juho Wuolijoen kanssa 13. maaliskuuta 1872. Wuolijoen suurtila jäi usein Serafina Wuolijoen hoidettavaksi miesväen ollessa poissa. Enimmillään hänellä oli noin sata alustalaista.

Serafina Wuolijoki on Niskavuoren Loviisan esikuva, hänen miniänsä oli *Niskavuori*-näytelmien luoja Hella Wuolijoki. Loviisan tavoin Serafina Wuolijoki oli päättäväinen mutta oikeudenmukainen. Häntä on luonnehdittu "Hämeen herttuattareksi".

Lähteet
-------

* Wuolijoki, Erkki: *Niskavuoren henki*. Hämeenlinna: Karisto Oy, 2015. ISBN 978-951-23-5877-9.
* Miettinen, Tiina ja Mäkelä-Alitalo, Anneli: *Hauhon historia*. Hauho-Seura ry. 2009. ISBN 978-952-92-5778-2.

### Viitteet

1. ↑  Wuolijoki, s. 49
2. ↑  Kuolinilmoitus, *Helsingin Sanomat* 27.4.1939, s. 2
3. 1 2  Wuolijoki, s. 13
4. ↑  Wuolijoki, s. 46
5. ↑  Miettinen, s. 213

Aiheesta muualla
----------------

* Hämeen Sanomat: Niskavuoren esikuvat ovat Wuolijoelta (14.5.2015)
Tyler Oakley vuonna 2014
**Mathew Tyler Oakley** (s. 22. maaliskuuta 1989) on yhdysvaltalainen videobloggaaja, kirjailija ja internetpersoona. Oakley on työskennellyt HLBT-nuorien ja HLBT-oikeuksien puolesta.

Ura
---

Oakley aloitti YouTube-videoiden tekemisen vuonna 2007; hänen ensimmäisen videonsa on nimeltään *Raindrops*. Hän on julkaissut yli 410 videota, ja hänen kanavallaan on yli 8 miljoonaa tilaajaa. Kesäkuussa 2016 hänen Twitter-tilillään oli noin 5,2 miljoonaa seuraajaa ja Instagramissa häntä seuraa noin 6,4 miljoonaa ihmistä.

Oakley julkaisi omaelämäkertansa *Binge* vuonna 2015. Kirja pääsi The New York Timesin best seller -listalle. Oakley osallistui Amazing Racen 28. tuotantokaudelle parhaan ystävänsä Korey Kuhlin kanssa.

Oakley on avoimesti homoseksuaali. Hän pitää Ellen DeGeneresiä esikuvanaan.

Lähteet
-------

1. ↑  Tyler Oakley (20 October 2015). *Binge*. Simon + Schuster UK, 3. ISBN 978-1-4711-4513-1.
2. 1 2  Grindley, Lucas: Tyler Oakley Could Be The First Gay Person You Ever Met *Advocate.com*.  30.7.2014. Viitattu 22.12.2015. (englanniksi)
3. ↑  Hollywood and Vine: The entertainment industry seeks the future in viral video. *The New Yorker*. Viitattu December 12, 2014.
4. ↑  Jason Urgo: YouTube Statistics for Tyleroakley Socialblade.com. Viitattu August 16, 2015.
5. ↑  Tyler Oakley Could Be The First Gay Person You Ever Met *The Advocate*. Viitattu December 2, 2014.
6. ↑  Meet The Cast Of The Amazing Race, Season 28 CBS. Viitattu 22.12.2015. (englanniksi)

Aiheesta muualla
----------------

* Kuvia tai muita tiedostoja aiheesta **Tyler Oakley** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Yhdysvallat
* Tšekki
* Puola

 |

 |
**Johan (John) Mattsinpoika Nylander** (14. toukokuuta 1742 Oulu – 27. kesäkuuta 1810 Tukholma) oli suomalainen ruukinpatruuna, kauppias, laivanvarustaja ja hovineuvos.

Nylander oli oululaisen porvarissuvun jäsen, joka perusti Nybyn lasitehtaan Olhavaan, mutta toimi samalla kauppiaana ja laivanvarustajana. Hänen vanhempansa olivat kauppias Mattias Nylander ja Margareta Lang. Nylanderin liikemiesuralle antoi vahvan sysäyksen Oulun vuonna 1765 saama tapulikaupunkioikeus. 

Lasitehtaan yhteyteen Nylander perusti kaksiraamisen sahan, myllyn ja laivaveistämön sekä raivautti 100 tynnyrinalaa peltoa 600 tynnyrinalaa niittyä, eli rakennutti kokonaisen ruukkiyhdyskunnan. Se oli tunnettu sosiaalisista uudistuksistaan. Ansioistaan Nylander saikin vuonna 1788 hovineuvoksen arvonimen kuningas Kustaa III:lta. 

Nylander varusti lähinnä tervakaupan tarpeisiin yksinään kolme laivaa, oli osakkaana seitsemässätoista muussa laivassa ja rakennutti samalla laivoja veistämöllään. Hänen suunnitelmansa oman tervahovin perustamisesta kariutui, vaikka hän saikin siihen luvan kuninkaalta.

Lasinvalmistuksen Nylander aloitti Olhavan lasiruukissa vuonna 1784, kun oli saanut sille privilegion edellisenä vuonna. Nylander oli itse tehtaan johdossa kymmenen vuotta, vuoteen 1794, jolloin luopui tehtävästä vävynsä Adolf Fahlanderin hyväksi. Nybyn tehdas oli tuolloin Suomen huomattavin lasiruukki, ja siellä työskenteli 91 henkilöä. 

Jouduttuaan vuosisadan vaihteessa taloudellisiin vaikeuksiin Nylander muutti Tukholmaan, missä hän tutki laivanrakennuksen tekniikkaa ja julkaisi vuonna 1804 kirjan *Skeppsredaren och köparen uti Norrbotniska viken* sekä vielä seuraavana vuonna asiaa koskevan kirjoituksen Åbo Tidningar -lehdessä.

Nylanderin puoliso vuodesta 1767 oli Margaretha Christina Nessler (1748–1807).

Lähteet
-------

* Jouko Vahtola: / Nylander, Johan Mattsinpoika (1742–1810) *Kansallisbiografia-verkkojulkaisu*.  24.2.2000. Helsinki:  Suomalaisen Kirjallisuuden Seura.
* Ilmari Heikinheimo: *Suomen elämäkerrasto*. Helsinki: Werner Söderström Osakeyhtiö, 1955.  Sivu 553.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia
* Biografiskt Lexikon
* Uppslagsverket Finland
* Biografiasampo

 |

 |
**William Montaque "Will" Harris** (s. 24. elokuuta 1986 Corona, Queens, New York) on yhdysvaltalainen koripalloilija, pelipaikaltaan swingman. Hän on pelannut kotimaansa lisäksi Suomessa, Italiassa ja Tanskassa.

Pelaajaura
----------

Harris pelasi vuosina 2006–2010 kahdessa yliopistossa. Kauden 2011–2012 hän edusti tanskalaista Horsens IC:a ja kauden 2013–2014 Italian toiseksi ylimmällä sarjatasolla pelannutta Pallacanestro Triestea.

Elokuussa 2014 Harris ja suomalainen Bisons Loimaa tekivät vuoden mittaisen pelaajasopimuksen. Loimaa pelasi Korisliigan lisäksi VTB-liigaa, jossa Harris pelasi neljä ottelua 11,8 pisteen ja 5,3 levypallon ottelukohtaisilla keskiarvoilla tehden valkovenäläistä BC Tsmoki-Minskiä vastaan 22 pistettä. Korisliigassa Harris pelasi loimaalaisjoukkueessa neljä ottelua 9,0 pisteen ja 6,8 levypallon keskiarvoilla, kunnes hän marraskuun alussa lähti joukkueesta. Bisonsin mukaan Harrisin try-out-sopimus päättyi, eikä seura halunnut enää jatkaa sopimusta.

Harris siirtyi nopeasti Korisliigan edelliskauden mestari Tampereen Pyrintöön, joka oli kiinnostunut Harrisista jo ennen kauden alkua ja kärsi riittävän laadukkaiden ulkomaalaispelaajien puutteesta. Ensimmäisessä ottelussaan pyrintöläisenä Harris teki Baltian liigassa 20 pistettä ja otti kuusi levypalloa. Harris pelasi Pyrinnössä 23 Korisliigan runkosarjaottelua 15,8 pisteen ja 6,8 levypallon keskiarvoilla. Hieman ennen siirtorajan umpeutumista helmikuun lopulla 2015 Harris sai tarjouksen Ranskan toiseksi korkeimmalta sarjatasolta jonne siirtyi.

Saavutukset
-----------

* Tanskan pääsarjan toiseksi paras pisteidentekijä 2012

Pelityyli
---------

Loimaan apuvalmentaja määritteli Harrisin tämän liityttyä joukkueeseen monipuoliseksi ja vahvaksi hyökkääjäksi sekä hyväksi levypallopelaajaksi. Pyrinnön päävalmentaja Pieti Poikola arvioi Harrisia tämän liittyessä joukkueeseen riittävän vahvaksi ja myös selkä korille päin pelaamaan pystyväksi pelaajaksi.

Yksityiselämä
-------------

Harris opiskeli yliopistossa pääaineenaan afrikkalaisuuden tutkimus ja sivuaineenaan koulutus. Hänen perheeseensä kuuluvat äiti Veronica Harris, neljä veljeä ja kaksi siskoa.

Lähteet
-------

* Will Harris (Arkistoitu – Internet Archive) Suomen Koripalloliitto
* Will Harris basketball profile eurobasket.com (englanniksi)
* Will Harris Stats College Basketball at Sports-Reference.com (englanniksi)
* William Harris (Arkistoitu – Internet Archive) VTB United League (englanniksi)
* William Harris Baltic Basketball League (englanniksi)

### Viitteet

1. 1 2 3
2. ↑  College Basketball at Sports-Reference.com
3. ↑   (Arkistoitu – Internet Archive)
4. 1 2
5. 1 2   (Arkistoitu – Internet Archive)
6. ↑
7. ↑  VTB United League
8. ↑   (Arkistoitu – Internet Archive)
9. 1 2   (Arkistoitu – Internet Archive)
10. ↑   (Arkistoitu – Internet Archive)
11. ↑   (Arkistoitu – Internet Archive)
12. ↑  baskethotel.com
13. ↑   (Arkistoitu – Internet Archive)
**FC Slovan Liberec** on tšekkiläinen jalkapalloseura Liberecin kaupungista. Sen edustusjoukkue pelaa maan korkeimmalla sarjatasolla Synot ligassa.

Slovan perustettiin vuonna 1958 yhdistämällä Jiskra- ja Slavoj-seurat, jotka molemmat olivat pelanneet 1950-luvulla yhden kauden Tšekkoslovakian korkeimmalla sarjatasolla. Uusi seura aloitti toimintansa toiseksi korkeimmalta sarjatasolta ja pelasi ajoittain myös tätä alempana. Korkeimmalle sarjatasolle Slovan nousi ensimmäistä kertaa Tšekkoslovakian jakautumisen jälkeiseksi kaudeksi 1993–1994. Sittemmin seura on vakiinnuttanut asemansa ja voittanut Tšekin-mestaruuden kolmesti, mikä tekee siitä prahalaisten Spartan ja Slavian jälkeen Tšekin menestyneimmän seuran. Tšekin cupin Slovan on voittanut kerran.

Slovanin kotistadion on 9 900 -paikkainen Stadion u Nisy. Seuran nimi tulee "slaavia" tarkoittavasta tšekin kielen sanasta. Seuran tunnuksessa esiintyy Liberecin lähistöllä sijaitseva Ještědvuori ja vuoren huipulla oleva televisiotorni.

Saavutukset
-----------

* Tšekin-mestaruus: 2001–2002, 2005–2006, 2011–2012
* Tšekin cup: 1999–2000

Lähteet
-------

1. 1 2  Czechoslovakia / Czech Republic – List of League Tables RSSSF. Viitattu 14.6.2012. (englanniksi)
2. 1 2  Historie FC Slovan Liberec. Viitattu 14.6.2012. (tšekiksi)
3. ↑  Czech Republic – List of Champions RSSSF. Viitattu 14.6.2012. (englanniksi)
4. ↑  Czech Republic – List of Cup Finals RSSSF. Viitattu 14.6.2012. (englanniksi)
5. ↑  Základní info FC Slovan Liberec. Viitattu 14.6.2012. (tšekiksi)

Aiheesta muualla
----------------

* Seuran sivusto (tšekiksi)
* Seura Euroopan jalkapalloliiton sivustolla (englanniksi)

  

Synot ligan joukkueet kaudella 2018–2019
Baník Ostrava • Bohemians 1905 • Dukla Praha • Fastav Zlín • Jablonec • Karviná • Mladá Boleslav • Opava • Příbram • Sigma Olomouc • Slavia Praha • Slovácko • Slovan Liberec • Sparta Praha • Teplice • Viktoria Plzeň
*Tämä artikkeli käsittelee minolaisaikaista asutusta. Týlisos on myös nykyinen kylä Kreetalla.*

**Tylissos** (m.kreik. Τύλισσος, myös *Tylisos*, Τύλισος, lat. *Tylissus*) oli minolaisaikainen kaupunki ja antiikin aikainen kaupunkivaltio (*polis*) Kreetan saarella Kreikassa. Sen arkeologinen kohde sijaitsee Malevízin kunnassa lähellä nykyistä Týlisoksen kylää, joka on saanut nimensä sen mukaan.

Asutuksen varhaisimmat rakennukset ovat peräisin EM II – MM II -kausilta eli noin vuosilta 2900–1700 eaa. Myöhemmät MM III -kauden (noin 1700–600 eaa.) rakennukset tuhoutuivat tulipalossa noin vuonna 1450 eaa. Paikka asutettiin myöhemmin uudelleen LM IIIA -kaudella noin 1390–1340 eaa. Paikan nimi palautuu todennäköisesti alkuperäiseen nimeen, joka tunnetaan mykeneläisaikaisissa lineaari-B-teksteissä muodossa *tu-ri-so*. Antiikin aikana Tylissos oli itsenäinen kaupunkivaltio. Sen tiedetään muun muassa lyöneen omaa rahaa.

Tylissoksesta on löydetty muun muassa kolmen keski- ja myöhäisminolaisen niin kutsutun "huvilan" rauniot. Vaikka paikalta ei ole löydetty palatsia, sen rakennukset ovat kuitenkin palatsin kaltaisia ja vaikuttavia rakennuksia.

Tylissoksen arkeologiset kaivaukset aloitti Josíf Chatzidákis vuosina 1909–1913. Niitä jatkoi Nikólaos Platón vuosina 1953-55 ja Athanasía Kánta vuonna 1971. Arkeologinen kohde on avoinna yleisölle.

Lähteet
-------

1. ↑  Hansen, Mogens Herman & Nielsen, Thomas Heine: "992 Tylisos", *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1.
2. 1 2 3 4  Tylisos *Minoan Crete*. Viitattu 19.10.2015. (englanniksi)
3. ↑  Smith, William: "Tylissus", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
4. ↑  Mycenean (Linear B) – English Glossary *Explore Crete*.  Arkistoitu 6.11.2015. Viitattu 19.10.2015. (englanniksi)
5. 1 2  Castrén, Paavo & Pietilä-Castrén, Leena: "Tylissos", *Antiikin käsikirja*, s. 604. Helsinki: Otava, 2000. ISBN 951-1-12387-4.

Aiheesta muualla
----------------

* Kuvia tai muita tiedostoja aiheesta **Tylissos** Wikimedia Commonsissa